b'\n_START_ARTICLE_\nFitz Roy\n_START_PARAGRAPH_\nMonte Fitz Roy (3.405 m.o.h.) er ogs\xc3\xa5 kendt som Cerro Chalt\xc3\xa9n, Cerro Fitz Roy, eller blot Mount Fitz Roy. Bjerget ligger i n\xc3\xa6rheden af landsbyen El Chalt\xc3\xa9n ved den sydlige del af indlandsisen i Patagonien, p\xc3\xa5 gr\xc3\xa6nsen mellem Argentina og Chile. F\xc3\xb8rste bestigning af bjerget blev foretaget i 1952 af de franske alpinister Lionel Terray og Guido Magnone. Fitz Roy er blandt verdens mest udfordrende bjerge for bjergbestigere. Bestigning vanskeligg\xc3\xb8res dels af at bjergets sider best\xc3\xa5r af lodrette granitv\xc3\xa6gge p\xc3\xa5 over 1.000 meters h\xc3\xb8jde, og dels pga. det generelt d\xc3\xa5rlige vejr og hyppige storme, der kommer ind fra Stillehavet. Fitz Roy fik sin f\xc3\xb8rste danske bestigning i 2013 af Kristoffer Szilas via ruten Supercanaleta. Et andet ber\xc3\xb8mt bjerg i dette omr\xc3\xa5de er Cerro Torre der er 3.128 moh.'